****

**REPUBLIKA HRVATSKA**

**ZAGREBAČKA ŽUPANIJA**

OPĆINA ORLE

OPĆINSKO VIJEĆE

KLASA:

URBROJ:

Orle, 25. rujna 2024.

Na temelju članka 35. stavak 2. Zakona o vlasništvu i drugim stvarnim pravima („Narodne novine“ broj 91/96, 68/98, 137/99, 22/00, 73/00, 114/01, 79/06, 141/06, 146/08, 38/09,153/09, 90/10,143/12, 152/14), članka 62. stavak 2. Zakona o komunalnom gospodarstvu („Narodne novine“ broj 68/18, 110/18 i 32/20) i članka 28. Statuta Općine Orle („Glasnik Zagrebačke županije“ broj 15/21), Općinsko vijeće Općine Orle, na 26. sjednici održanoj dana 26.9.2024. godine, donijelo je

**O D L U K U**

**o postupku i visini naknade za osnivanje prava služnosti**

**na komunalnoj infrastrukturi u vlasništvu Općine Orle**

**OPĆE ODREDBE**

**Članak 1.**

(1) Ovom Odlukom propisuju se opće odredbe, postupak i naknada za osnivanje prava služnosti na komunalnoj infrastrukturi u vlasništvu Općine Orle sukladno posebnim propisima, a u svrhu izgradnje, polaganja i održavanja vodova i pripadajućih objekata infrastrukturnih građevina koje plaćaju investitori vodnih, energetskih, plinovodnih građevina te građevina elektroničke komunikacijske infrastrukture i druge povezane opreme odnosno osobe koje su na temelju posebnih zakona, ovlaštene upravljati istima.

(2) Izrazi koji se koriste u ovoj Odluci, a koji označavaju rod, bez obzira u kojem rodu su korišteni, na

jednak način se odnose na muški i ženski rod.

**Članak 2.**

Pravo služnosti osniva se pravnim poslom u skladu s propisima kojima se uređuje vlasništvo i druga stvarna prava te u skladu s dokumentom prostornog uređenja ili aktom za provedbu dokumenta prostornog uređenja izdanim na temelju posebnih propisa kojima se uređuju prostorno uređenje i gradnja povezano s odredbama Zakona o komunalnom gospodarstvu.

**Članak 3.**

U smislu ove Odluke, infrastrukturnim građevinama smatraju se podzemni linijski vodovi i pripadajući

objekti elektroenergetske, toplovodne, plinovodne, vodovodne i odvodne infrastrukture te svi vodovi

elektroničke komunikacijske infrastrukture i druge povezane opreme (u daljnjem tekstu: infrastrukturne građevine), sve sukladno posebnom propisu kojim se propisuje sadržaj katastra infrastrukture.

**POSTUPAK OSNIVANJA PRAVA SLUŽNOSTI**

**Članak 4.**

 (1) Pravo služnosti stječe se potpisom ugovora o osnivanju prava služnosti između Općine Orle i investitora odnosno osobe koja je, na temelju posebnih zakona, ovlaštena upravljati građevinama navedenim u članku 1. ove Odluke (u daljnjem tekstu: ovlaštenik služnosti).

(2) Ugovorom o osnivanju prava služnosti definiraju se visina i način plaćanja naknade, rokovi, raskidni uvjet ugovora te ostala prava i obveze ugovornih strana.

(3) Sastavni dio ugovora o osnivanju prava služnosti je kopija katastarskog plana s ucrtanom trasom

infrastrukturne građevine.

**Članak 5.**

(1) Zahtjev za osnivanje prava služnosti podnosi se nadležnom upravnom tijelu sa svom potrebnom dokumentacijom.

(2) Dokumentacija iz stavka 1. obuhvaća:

 - popis svih nekretnina na kojima se traži osnivanje prava služnosti

 - katastarski plan s ucrtanom trasom služnosti

 - izvadak iz zemljišne knjige (e-izvadak) za sve nekretnine na kojima se traži osnivanje prava

 služnosti

 - pravomoćnu lokacijsku dozvolu (ako se radi o zahvatu za koji se izdaje lokacijska dozvola) ili

 izjavu podnositelja zahtjeva da za ishođenje građevinske dozvole, sukladno čl. 108. i 109.

 Zakona o gradnji ista nije potrebna

 - geodetsku skicu izmjere ili geodetski elaborat prava služnosti.

(3) Nadležno upravno tijelo obrađuje podneseni zahtjev i upućuje Općinskom načelniku prijedlog odluke o sklapanju ugovora na usvajanje nakon čega se sklapa ugovor na način da se ovjera potpisa obavlja kod javnog bilježnika a na trošak ovlaštenika služnosti.

**NAKNADA ZA OSNIVANJE PRAVA SLUŽNOSTI**

**Članak 6.**

Visina naknade za osnivanje prava služnosti izračunava se prema površini zemljišta koje se koristi kod

osnivanja prava služnosti i plaća se po kvadratnom metru (m2) te površine.

**Članak 7.**

(1) Površina zemljišta za koje se obračunava naknada kod osnivanja prava služnosti za vodove i pripadajuće objekte elektroenergetske, toplovodne, plinovodne i vodovodne infrastrukture određena je kao umnožak stvarne dužine i širine trase, a širina trase uzima se 1 metar, osim za odvodnu infrastrukturu za koju je površina određena kao umnožak stvarne dužine i širine trase, a širina trase se uzima prema stvarno potrebnoj širini (ne prema širini zahvata) prikazanoj u glavnom projektu.

(2) Površina zemljišta koja se obračunava kod osnivanja prava služnosti za vodove elektroničke komunikacijske infrastrukture određena je kao umnožak stvarne dužine i širine trase, a širina trase se

uzima prema slijedećem kriteriju:

 - za trase kabelske kanalizacije: širina 1,0 m

 - za trase elektroničkih komunikacijskih vodova u zemlji bez kabelske kanalizacije: širina 0,5 m

 - za trase nadzemnih elektroničko komunikacijskih vodova: širina 0,5 m.

(3) Površina zemljišta za koju se određuje naknada kod osnivanja prava služnosti za postavljanje stupova nadzemne komunikacijske mreže iznosi 4,0 m2, osim ako lokacijskom dozvolom ili glavnim projektom nije utvrđena veća površina.

(4) Površina zemljišta za koju se određuje naknada kod osnivanja prava služnosti za postavljanje samostojećih uličnih ormarića iznosi 4,0 m2.

**Članak 8.**

(1) Visina naknade utvrđuje se prema vrsti infrastrukturne građevine, u godišnjem iznosu kako slijedi:

 - za elektroenergetsku mrežu 2 EUR/m2 ,

 - za telekomunikacijsku mrežu 2 EUR/m2,

 - za vodovodnu mrežu 0,50 EUR/m2,

 - za kanalizacijsku mrežu 0,50 EUR/m2,

 - za toplovodnu i parovodnu mrežu 0,50 EUR/m2,

 - za plinovodnu mrežu 2 EUR/m2.

(2) Za prihvate nadzemne elektroničke komunikacijske mreže na objektima utvrđuje se naknada u iznosu od 3,50 EUR godišnje po prihvatu.

(3) Visina naknade za osnivanje prava služnosti u svrhu postavljanja i uporabe radijskih postaja i drugih sličnih elektroničkih komunikacijskih uređaja (antenskih i sličnih uređaja i opreme) utvrđuje se u iznosu od 4.000,00 EUR godišnje po svakoj postavljenoj radijskoj postaji odnosno uređaju.

(4) U naknadu iz stavaka 1., 2. i 3. ovog članka nije uključena naknada za eventualno potrebnu izgradnju i korištenje pristupa i prilaza infrastrukturnoj građevini, a koja iznosi 2,10 EUR/m2 godišnje.

(5) Za polaganje vodova i pripadajućih objekata plinovodne mreže naknada se obračunava i za zaštitni

pojas unutar kojeg nije dopušteno građenje, sve u skladu s posebnim propisom kojim se regulira siguran transport tekućih i plinovitih ugljikovodika.

(6) Sve redovite i izvanredne troškove vezane uz služnost snosi ovlaštenik služnosti.

**Članak 9.**

(1) Naknade iz članka 8. ove Odluke uplaćuju se u ukupnom godišnjem iznosu na račun Općine Orle, najkasnije do 31. siječnja za tekuću godinu.

(2) Kod zaključenja ugovora o osnivanju prava služnosti tijekom godine, utvrđena naknada uplaćuje se u roku od 15 dana od dana sklapanja ugovora, razmjerno vremenu korištenja.

(3) Na iznos utvrđene godišnje naknade ovlaštenik naknade je dužan platiti porez sukladno važećim

pozitivnim propisima.

(4) U slučaju kada je ugovoreno plaćanje naknade za služnost a iste se ne plaća na način i u rokovima

određenim ugovorom, ugovor o služnosti se raskida i ovlašteniku prestaje pravo služnosti te je ovlaštenik služnosti dužan bez odgode dovesti zemljište u prvobitno stanje.

**Članak 10.**

Za slučajeve koji nisu propisani ovom Odlukom, visina naknade za osnivanje prava služnosti utvrđuje

se Odlukom Općinskog načelnika, temeljem procjene ovlaštenog sudskog vještaka.

**Članak 11.**

Od obveze plaćanja naknade iz članka 8. ove Odluke oslobođeni su:

 - pravne osobe čiji je osnivač Općina Orle

 - trgovačka društva u vlasništvu Općine Orle i trgovačka društva u kojima Općina Orle

 ima udio u kapitalu

 - druge pravne osobe u slučajevima kada je to propisano posebnim zakonima.

Načelnik, uz prethodnu suglasnost Općinskog vijeća Općine Orle, može svojom odlukom u cijelosti ili djelomično osloboditi investitora od obveze plaćanja naknade za osnivanje služnosti u slučaju gradnje objekata koji su od interesa za Općinu.

**PRIJELAZNE I ZAVRŠNE ODREDBE**

**Članak 12.**

(1) Korisnici koji imaju infrastrukturne građevine na nekretninama opisanim u članku 3. ove Odluke, a

koji do dana donošenja ove odluke, ugovorom nisu regulirali pravo služnosti, dužni su u roku od 60 dana od dana primitka poziva na sklapanje ugovora od strane nadležnog upravnog tijela, podnijeti zahtjev za ugovorno reguliranje prava služnosti.

(2) Za korisnike iz stavka 1. postupak osnivanja prava služnosti i visina godišnje naknade određuju se sukladno odredbama ove Odluke.

(3) Pored godišnje naknade, korisnicima iz stavka 1. za proteklo razdoblje utvrđuje se i jednokratna naknada u visini tri godišnje naknade za korištenje komunalne infrastrukture, a koja se uplaćuje u roku od 15 dana od dana sklapanja ugovora o osnivanju prava služnosti.

(4) Ukoliko korisnici iz stavka 1., sukladno odredbama ove Odluke, ne pokrenu postupak za ugovorno reguliranje osnivanja prava služnosti, Općina Orle će pred nadležnim tijelima pokrenuti postupak za izmještanje infrastrukturne građevine o trošku korisnika.

**Članak 13.**

Ovlaštenik služnosti dužan je, nakon izgradnje infrastrukturne građevine, izraditi odgovarajući geodetski elaborat i evidentirati istu sukladno propisima kojima se uređuje državna izmjera i katastar

infrastrukture.

**Članak 14.**

Evidencija ugovora o osnivanju prava služnosti i pregled nekretnina na kojima je osnovana služnost temeljem ove Odluke vode se u nadležnom upravnom tijelu Općine Orle.

**Članak 15.**

Ova Odluka stupa na snagu osmog dana od dana objave u “Službenom glasniku Zagrebačke županije ”.

 PREDSJEDNIK

 OPĆINSKOG VIJEĆA OPĆINE ORLE

 Dražen Podlejan